Document ID: 32000D0148

KOMISSION PÄÄTÖS,
tehty 11 päivänä helmikuuta 2000,
Suomen kansallisista tuista siemenalalla
(tiedoksiannettu numerolla K(2000) 358)
(Ainoastaan suomen- ja ruotsinkielinen teksti on todistusvoimainen)
(2000/148/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon siemenalan yhteisestä markkinajärjestelystä 26 päivänä lokakuuta 1971 annetun neuvoston asetuksen (ETY) N:o 2358/71(1), sellaisena kuin se on viimeksi muutettuna asetuksella (EY) N:o 1405/1999(2), ja erityisesti sen 8 artiklan,
sekä katsoo seuraavaa:
(1) Edellä mainittujen säännösten mukaan Suomi voi komission suostumuksella maan erityisten ilmasto-olojen perusteella myöntää tukea tietyille määrille Suomessa tuotettua siementä.
(2) Suomi antoi vuonna 1995 komissiolle tiedoksi päätösluonnoksen nurmikasvien siementuotannon kansallisista tuista. Kyseiset tuet sallittiin vuoden 1995 osalta Suomen kansallisista tuista siemenalalla 17 päivänä heinäkuuta 1995 tehdyllä komission päätöksellä 95/282/EY(3). Päätöksessä sallittiin kansalliset tuet sellaisten enimmäisviljelyalojen rajoissa, jotka vastaavat Suomen keskimääräistä tuotantoa vuosina 1989-1993 ja maan arvioitua kotimaista tuotantotarvetta vuonna 1995 puna-apilan (Trifolium pratense L.), timotein (Phleum pratense L.), nurminadan (Festuca pratensis huds.), koiranheinän (Dactilis glomerata L.) ja englanninraiheinän (Lolium perenne L.) osalta. Lupa koski Suomen kansallisessa kasvilajikeluettelossa olevia lajikkeita, joita lähialueilla tuotettuja rajoitettuja määriä lukuun ottamatta tuotetaan yksinomaan Suomessa.
(3) Päätöksen 95/282/EY soveltamista koskeva kertomus olisi pitänyt toimittaa komissiolle viimeistään 30 päivänä huhtikuuta 1996. Suomen viranomaiset toimittivat kyseiset tiedot 26 päivänä lokakuuta 1998. Suomen maa- ja metsätalousministeriö ja komission yksiköt ovat tutkineet perusteellisesti kyseiset tiedot tosiasiallisesti myönnettyjen tukien, viljelyalan sekä kunkin tuetun lajin ja lajikkeen tuotannon ja kaupan osalta.
(4) Suomi on päätöksessä 95/282/EY määritettyjä enimmäispinta-aloja käyttäen vahvistanut vuosien 1996, 1997, 1998 ja 1999 tuen enimmäismäärät siten, että tuottajan tulo - tuki mukaan luettuna - vastaa tuottajien keskituloa viitekautena 1989-1993. Tukien määrät on laskettu ja tuet on maksettu tuottajille, lukuun ottamatta vuotta 1999.
(5) Suomen viranomaisten toimittamista tiedoista ilmenee, että Suomi on soveltanut päätöstä 95/282/EY markkinointivuosiin 1995-1999. Sellaiset puna-apilan viljelyalat, joita kansallinen tuki koskee, ylittävät vuodesta 1997 alkaen komission vuonna 1995 vahvistamat rajat. Sama on nurminadan ja englanninraiheinän tilanne vuonna 1998. Kyseisten lajien kansallisten tukien määrää on vähennetty suhteessa ylityksiin.
(6) Koska kansallisia tukia on vahvistettu ja maksettu tuottajille komission salliman ajanjakson ulkopuolella, kyseiset tuet ovat laittomia, mutteivät välttämättä ristiriidassa asetuksen (ETY) N:o 2358/71 8 artiklan toisen kohdan kanssa.
(7) Komissio on Suomen viranomaisten toimittamien tietojen perusteella todennut, että kansalliset tuet, jotka on myönnetty 1 päivästä tammikuuta 1996 vuoteen 1998, koskevat erityisten ilmasto-olojen vuoksi Suomessa tuotettuja siemenlajikkeita. Komissio on myös todennut, että vaikka vuosina 1996-1998 kansallista tukea saaneet pinta-alat ovat ylittäneet komission vuodelle 1995 vahvistamat rajat puna-apilan osalta vuodesta 1997 alkaen sekä nurminadan ja englanninraiheinän osalta vuodelta 1998 alkaen, ylitykset on korvattu vähentämällä suhteellisesti tukien määrää. Vuotta 1999 koskevat laskelmat eivät ole vielä valmiit, mutta kyseisen tuen enimmäismäärä on vahvistettu.
(8) Näissä olosuhteissa komissio voi sallia takautuvasti kyseiset tuet vuosille 1996-1998 sekä vuoden 1999 tukien enimmäismäärän päätöksessä 95/282/EY vahvistetun enimmäispinta-alan rajoissa muiden lajien kuin puna-apilan osalta; puna-apilan sallittua enimmäispinta-alaa olisi lisättävä 300 hehtaarilla markkinointivuoteen 1995 verrattuna, koska kyseisen lajin kysyntä on lisääntynyt ja koska markkinoilta ei ole mahdollista löytää Suomen erityisiin ilmasto-oloihin soveltuvia lajikkeita,
ON TEHNYT TÄMÄN PÄÄTÖKSEN:
1 artikla
Tuet, joita Suomi on ilman komission ennakkolupaa myöntänyt 1 päivästä tammikuuta 1996 vuoteen 1998 liitteessä säädetyissä pinta-alaa ja määrää koskevissa rajoissa puna-apilan (Trifolium pratense L.), timotein (Phleum pratense L.), nurminadan (Festuca pratensis huds.), koiranheinän (Dactilis glomerata L.) ja englanninraiheinän (Lolium perenne L.) Suomen kansallisessa kasvilajikeluettelossa olevien lajikkeiden, joita lähialueilla tuotettuja rajoitettuja määriä lukuun ottamatta tuotetaan yksinomaan Suomessa, varmennetuille siemenille, ovat yhteensopivia asetuksen (ETY) N:o 2358/71 8 artiklan toisen kohdan kanssa eli ne sallitaan.
2 artikla
Tukien enimmäismäärät tai niitä pienemmät määrät, jotka Suomi on vahvistanut ilman komission ennakkolupaa vuodeksi 1999 liitteessä säädetyissä pinta-alaa ja määrää koskevissa rajoissa puna-apilan (Trifolium pratense L.), timotein (Phleum pratense L.), nurminadan (Festuca pratensis huds.), koiranheinän (Dactilis glomerata L.) ja englanninraiheinän (Lolium perenne L.) Suomen kansallisessa kasvilajikeluettelossa olevien lajikkeiden, joita lähialueilla tuotettuja rajoitettuja määriä lukuun ottamatta tuotetaan yksinomaan Suomessa, varmennetuille siemenille, ovat yhteensopivia asetuksen (ETY) N:o 2358/71 8 artiklan toisen kohdan kanssa eli ne sallitaan.
3 artikla
Tämä päätös on osoitettu Suomen tasavallalle.
Tehty Brysselissä 11 päivänä helmikuuta 2000.

Labels: 18
17
19
6